Slaap, slaap en slaap – toortsie.com
Januarie 3, 2017 Januarie 3, 2017 ~ Toortsie
Daar is baie soorte slaap. Daar's die rustige slaap van 'n babatjie, veilig in haar mamma se arms, of die koorsagtige slaap van 'n baie siek persoon wat rondrol en sweet van die koors. Daar is die nagmerrie wat jou net nie wil los nie en aanhou en aanhou om jou te jaag, selfs al word jy wakker intussen. O en dan is daar die Sondagmiddag slaap-van-die-dooies!
Daar is die dankbare slaap ná die 'opmaak' van 'n groot rusie, of die gelukkige slaap in die arms van jou geliefde. Om erg ongemaklik te lê op 'n harde vloer, gee 'n ander tipe slaap as wanneer jy in 'n lieflike, luukse bed lê.
Daar is 'n groot verskil ervaar tussen 'n adrenalienslaap en 'nafskakelslaap. Die adrenalienslaap waar jy so uitmergelend moeg is, maar jou brein net nie wil afskakel nie, waar jy selfs kans het om 'n bietjie later te lê, maar die adrenalien jou uit die bed uit jaag, jou krag gee om voort te gaan soos 'n sterk bees met onophoudelike krag.
Afskakelslaap, daarteenoor, is die lekker van al moeg en vaak wees, maar sommer net nog 'n bietjie lui-lekker op die sitkamerbank sitlê en te weet dat jy nie nou dadelik hóéf te slaap omdat môre weer 'n vol dag gaan wees nie. Om te kan gaan lê en net ontspan. Of om te lê en weg te dommel en selfs die mense te hoor praat op die afstand en nie bekommerd daaroor te wees dat jy die rus nodig het nie omdat jy sommer net kan ontspan en wakker word en slaap wanneer jy wil. Min dinge is so lekker soos die afskakel ná die besige tyd nie!
En dan is daar die vakansieslaap van slaap tot jy honger is en eet tot jy moeg is (om die woorde van 'n spesiale iemand te herhaal.) 🙂
Posted in Die lewe	slaap
‹ PreviousWoorde wat raak
Next ›Hoe lyk Ursula?
5 thoughts on "Slaap, slaap en slaap"
Januarie 3, 2017 om 1:45 nm
Nooit in die middae geslaap nie, nou raak ek sommer so in die stoel met boek en al aan die slaap. Dit is seker die slaap van as jy ouer word. Wat is die slaap 'n wondersoete ding!!!!
Januarie 3, 2017 om 5:07 nm
😀 "slaap tot jy honger is en eet tot jy moeg is". En dan slaap jy weer. Dit klink soos my huishouding oor die feesdae.